O‘zbekistonda 45% aholini raqamli televideniye qamrab oldi

O‘zbekistonda 2017-yilning oxiriga qadar tugatilishi shart bo‘lgan raqamli televideniye tizimiga o‘tish bosqichma-bosqich amalga oshirilmoqda. Hozirda 45% aholini raqamli televideniye qamrab olgan (2012-yilning so‘ngida bu ko‘rsatkich 42 foizni tashkil etdi). Ushbu ma’lumotlar Davlat aloqa, axborotlashtirish va telekommunikatsion texnologiyalar qo‘mitasi 2013-yil mobaynida axborot-kommunikatsiya texnologiyalarini joriy etish va rivojlantirish sohasida amalga oshirilgan ishlar sarhisobi, istiqboldagi ustuvor vazifalarga bag‘ishlangan Hay’at yig‘ilishida e’lon qilindi. Bu haqda UzReport xabar beradi.

Bundan tashqari, Hukumat tomonidan axborot-kommunikatsiya texnologiyalarini joriy etish masalalariga katta e’tibor berilmoqda. Faqatgina o‘tgan yil davomida “Elektron hukumat”ni rivojlantirish maqsadida Prezidentning 9 ta Qarori, Hukumatning 18 ta qarori va 40 dan ziyod AKT sohasiga tegishli boshqa normativ-huquqiy hujjatlar qabul qilindi.
2013-yil 1-iyulda ishga tushirilgan Yagona interaktiv davlat xizmatlari Portali orqali bugungi kunda davlat organlari hamda hokimiyatlarga fuqarolar va yuridik shaxslar tomonidan 5800 dan ortiq murojaatlar jo‘natilgan. Ushbu portal orqali taqdim etilayotgan interaktiv xizmatlarning holati va sifati bo‘yicha markazlashgan monitoring hamda tahlil qilish mexanizmi yaratildi.